ଆସୁଛି ବାତ୍ୟା 'ଆମ୍ଫାନ' - OdishaEye - Online News Portal\nଆସୁଛି ବାତ୍ୟା 'ଆମ୍ଫାନ'\nଭୁବନେଶ୍ୱରଃ ଦକ୍ଷିଣପୂର୍ବ ବଙ୍ଗୋପସାଗରରେ ସୃଷ୍ଟି ହୋଇଥିବା ଲଘୁଚାପ ବାତ୍ୟାର ରୂପ ନେଇଛି । ଏହା ତୀବ୍ର ସାମୁଦ୍ରିକ ଝଡ଼ର ରୂପ ନେଇ ୧୮ ତାରିଖ ବେଳକୁ ଅତି ଭୀଷଣ ସାମୁଦ୍ରିକ ଝଡ଼ରେ ପରିଣତ ହୋଇ ଆଗକୁ ବଢ଼ିବ ବୋଲି ଆକଳନ କରାଯାଇଛି ।\nଏବେ ଏହା ପାରାଦୀପର ଦକ୍ଷିଣକୁ ୧୦୪୦ କିମି ଦୂରରେ କେନ୍ଦ୍ରୀଭୂତ ହୋଇଛି । ଏହା ବର୍ତ୍ତମାନ ୫ କିମି ବେଗରେ ଉତ୍ତର ଉତ୍ତର-ପଶ୍ଚିମ ଦିଗରେ ଗତି କରୁଛି । ଆଜି ବାତ୍ୟାଟି ଦିଗ ପରିବର୍ତ୍ତନ କରି ଉତ୍ତର-ପୂର୍ବ ଦିଗ ଆଡ଼କୁ ମୁହାଁଇବ ବୋଲି ଆକଳନ କରାଯାଇଛି ।\nଅନ୍ୟପକ୍ଷରେ ଏହା କେଉଁଠାରେ ସ୍ଥଳ ଭାଗ ଛୁଇଁବ ସେ ସମ୍ପର୍କରେ ଯଦିଓ ଆଇଏମଡି ପକ୍ଷରୁ ସମ୍ପୂର୍ଣ୍ଣ ସ୍ପଷ୍ଟ କରାଯାଇନାହିଁ, ତେବେ ଏହା ପଶ୍ଚିମବଙ୍ଗ ଉପକୂଳ ଓ ଉତ୍ତର ଓଡ଼ିଶା ପାଖାପାଖିରେ ଅଞ୍ଚଳରେ ୨୦ ତାରିଖ ସୁଦ୍ଧା ସ୍ଥଳଭାଗ ଛୁଇଁପାରେ ବୋଲି ଭାରତୀୟ ପାଣିପାଗ ବିଜ୍ଞାନ କେନ୍ଦ୍ର ପୂର୍ବାନୁମାନ କରିଛି । ଯଦି ଏହା ହୁଏ ତାହେଲେ ଉତ୍ତର ଉପକୂଳ ଓଡ଼ିଶାରେ ବାତ୍ୟାର ଅଧିକ ପ୍ରଭାବ ପଡ଼ିପାରେ । ଅବଶ୍ୟ ରାଜ୍ୟର ସମସ୍ତ ଉପକୂଳ ଜିଲ୍ଲା ସମେତ ୧୨ଟି ଜିଲ୍ଲାରେ ସତର୍କତା ଅବଲମ୍ବନ କରିବା ପାଇଁ ପାଣିପାଗ କେନ୍ଦ୍ର ପକ୍ଷରୁ ପରାମର୍ଶ ଦିଆଯାଇଛି । ହେଲେ ବାଲେଶ୍ୱର, ଭଦ୍ରକ, କେନ୍ଦ୍ରାପଡ଼ା ଓ ଜଗତସିଂହପୁର ଜିଲ୍ଲାରେ ଏହାର ପ୍ରଭାବ ଅଧିକ ରହିବାର ଆଶଙ୍କା ରହିଛି ।\nଭାରତୀୟ ପାଣିପାଗ ବିଜ୍ଞାନ କେନ୍ଦ୍ରର ମହାନିର୍ଦ୍ଦେଶକ ଡ. ମୃତ୍ୟୁଞ୍ଜୟ ମହାପାତ୍ର କହିଛନ୍ତି ଯେ ଏହାର ଗତିପଥରୁ ଜଣାପଡ଼ୁଛି ଯେ ବାତ୍ୟାଟି ପଶ୍ଚିମବଙ୍ଗ ଉପକଳୂ ଓ ଉତ୍ତର ଓଡ଼ିଶାରେ ପ୍ରଭାବ ପକାଇପାରେ । ଫଳରେ ୧୮ ତାରିଖରୁ ରାଜ୍ୟର କିଛି ସ୍ଥାନରେ ବର୍ଷା ଆରମ୍ଭ ହୋଇ ୧୯ ତାରିଖରୁ ଜଗତସିଂହପୁରଠାରୁ ବାଲେଶ୍ୱର ପର୍ଯ୍ୟନ୍ତ ଥିବା ଅଞ୍ଚଳଗୁଡ଼ିକରେ ପ୍ରବଳ ବର୍ଷା ହୋଇପାରେ ।\nସେହିପରି ୧୯ ତାରିଖ ସନ୍ଧ୍ୟାପରଠାରୁ ଏହି ସବୁ ଅଞ୍ଚଳରେ ପବନର ବେଗ ମଧ୍ୟ ବୃଦ୍ଧି ପାଇ ୭୫-୮୫ କିମି ପର୍ଯ୍ୟନ୍ତ ପହଞ୍ଚିପାରେ । ସେହିପରି ଯେତେବେଳେ ଏହି ବାତ୍ୟାଟି ଉପକୂଳ ଅତିକ୍ରମ କରିବ ସେହି ସମୟରେ ପବନର ବେଗ ପ୍ରାୟ ୧୫୦-୧୬୦ କିମି ପର୍ଯ୍ୟନ୍ତ ରହିପାରେ । ଅନ୍ୟପକ୍ଷରେ ଆମ୍ଫାନ ଗତ ବର୍ଷ ହୋଇଥିବା ବାତ୍ୟା ଫନୀଠାରୁ ଛୋଟ୍ ଓ ବୁଲବୁଲ୍ ଠାରୁ ବଡ଼ ରହିପାରେ ବୋଲି ଡ. ମୃତ୍ୟୁଞ୍ଜୟ ମହାପାତ୍ର ଆକଳନ କରିଛନ୍ତି ।
